Η οδηγία θεσπίζει κανόνες για τη μετασκευή καθρεπτών οδήγησης σε επαγγελματικά οχήματα που έχουν σχεδιαστεί για μεταφορά αγαθών βάρους μεγαλύτερου από 3,5 τόνους και τα οποία έχουν ταξινομηθεί μετά την 1η Ιανουαρίου 2000. Βασικό σκοπό έχει την αύξηση της ασφάλειας για άλλους χρήστες της κυκλοφορίας όπως πεζούς, ποδηλάτες και μοτοσυκλετιστές, οι οποίοι είναι ιδιαίτερα εκτεθειμένοι σε κινδύνους που προκύπτουν από το πλάγιο τυφλό σημείο που έχουν τα φορτηγά στην πλευρά του συνοδηγού. Από τις 6 Αυγούστου 2007 και όχι αργότερα από τις 31 Μαρτίου 2009 όλα τα οχήματα μεταφοράς αγαθών στην Ευρωπαϊκή Ένωση (ΕΕ) σχεδιασμένα για τη μεταφορά πάνω από 3,5 τόνους (κατηγορία N2 και N3) πρέπει να μετασκευαστούν στην πλευρά του συνοδηγού με καθρέπτες κατηγορίας IV (ευρυγώνιος) και κατηγορίας V (άμεσης εγγύτητας). Η οδηγία είναι προσωρινό μέτρο που ισχύει για οχήματα που έχουν ταξινομηθεί μετά την 1η Ιανουαρίου 2000 και στόχο έχει να βελτιώσει το έμμεσο οπτικό πεδίο για οχήματα που δεν καλύπτονται από τους κανόνες για τα νέα οχήματα στην οδηγία (ΕΚ) αριθ. 661/2009. Η οδηγία δεν εφαρμόζεται άμεσα, αλλά απαιτεί από τις εθνικές κυβερνήσεις να θεσπίσουν την υποχρεωτική ύπαρξη των καθρεπτών. Εξαιρέσεις Οχήματα που διαθέτουν ήδη στην πλευρά του συνοδηγού καθρέπτες που καλύπτουν τουλάχιστον το 95 % του οπτικού πεδίου καθρέπτη κατηγορίας IV στο επίπεδο του εδάφους και τουλάχιστον 85 % του οπτικού πεδίου καθρέπτη κατηγορίας V θεωρείται ότι συμμορφώνονται ήδη με τη νομοθεσία. Οχήματα, τα οποία για οικονομικούς ή τεχνικούς λόγους δεν μπορούν να εξοπλιστούν με καθρέπτες που συμμορφώνονται με αυτές τις απαιτήσεις, μπορούν να εξοπλιστούν με επιπλέον καθρέφτες ή άλλες συσκευές για έμμεση ορατότητα, όπως κάμερες, υπό την προϋπόθεση ότι ο συνδυασμός των συσκευών αυτών πληροί τις απαιτήσεις. Οχήματα, τα οποία έχουν σχεδιαστεί για μεταφορά αγαθών βάρους λιγότερου από 7,5 τόνους και όπου δεν γίνεται να αναρτηθεί καθρέφτης κατηγορίας V περισσότερο από 2 μέτρα από το έδαφος όταν το όχημα είναι υπό πλήρες φορτίο και επομένως δεν θα είναι πλήρως ορατός από τη θέση οδήγησης, δεν καλύπτονται Οχήματα, τα οποία καλύπτονται από εθνικά μέτρα με παρόμοιες ελάχιστες απαιτήσεις και τα οποία τέθηκαν σε ισχύ πριν από την ημερομηνία της τρέχουσας νομοθεσίας για ενσωμάτωση στο εθνικό δίκαιο, εξαιρούνται. Οι χώρες της ΕΕ πρέπει να δηλώσουν κατάλογο με τεχνικές λύσεις στην Ευρωπαϊκή Επιτροπή, η οποία κατόπιν καθιστά δημόσια διαθέσιμες τις πληροφορίες. Είναι στην ευθύνη της Επιτροπής μέσω των σχετικών επιτροπών να διασφαλίσει ότι ο εξοπλισμός εγκαθίσταται και ελέγχεται για την πιστοποίηση της συμμόρφωσης και της οδικής ασφάλειας.